Daħla L-Għan tal-Istudju L-għan ta' dan l-istudju hu li jagħti ħarsa relattivament dettaljata lejn il-verbi kwadrilitteri Maltin. Ngħid "relattivament" għaliex dan ix-xogħol bl-ebda mod ma jkopri kulma jista' jingħad dwar il-kwadrilitteri. Fil-fatt, għan ieħor hu li jħajjar studji oħra dwar il-verbi u dwar is-sura kwadrilittera, kemm verbali kif ukoll nominali. Meta wieħed iqis il-ftit snin li ilu ffurmat ilsienna u r-rata li biha qed jevolvi, jifhem li għad fadal ħafna studju lingwistiku xi jsir. Madanakollu, nittama li dan l-istudju jkun ta' kontribut, żgħir kemm hu żgħir, lejn ix-xjenza lingwistika u lejn l-għarfien ta' lsienna. Il-Metodu ta' Studju u Riċerka Kien jeħtieġ li minn kmieni nibda niġbor il-kwadrilitteri mid-dizzjunarji u xogħlijiet oħrajn. B'hekk kelli l-bażi lesta. Xogħol bħal dan kien jirrikjedi wkoll ħafna qari. Għalhekk qattajt bosta sigħat infittex il-kotba, naqra u nniżżel xi punti u noti skont kif kien meħtieġ. Kelli wkoll għadd ta' diskussjonijiet mal-Professur Manwel Mifsud fejn tħadditna u ħadna l-aħjar deċiżjonijiet possibbli. Tawni wkoll l-opinjoni tagħhom il-Professur Albert Borg, il-Professur Oliver Friggieri u s-Sur Olvin Vella. Imbagħad bdejt l-analiżi tiegħi dwar dak li qalu studjużi oħrajn sa ma f'ċertu punt kelli nibda nagħmel l-għażliet tiegħi. Wara bdiet il-kitba u sigħat twal ta' reviżjoni. Waqt il-kitba kemm -il darba erġajt qrajt siltiet minn kotba u rreferejt għall-kwadrilitteri nfushom. M'hemmx skema riġida u waħda li biha jinbena x-xogħol, jiġifieri ktieb li tkun qrajtu fil-bidu ħafna drabi ma terfgħux darba għal dejjem. Madanakollu, ċertu ppjanar strett għenni bil-bosta. Xi Diffikultajiet Ħafna studenti jqisu l-lingwistika tqila jew tedjanti. Iżda jkolli nistqarr li jien insibha interessanti wisq. Dan ma jfissirx li nsibha faċli. Ħafna drabi nsib lili nnifsi nitħabat ma' ċerti kunċetti jew ideat u jkolli ngħid li tqal sibthom, ngħidu aħna, l-ideat li jippreżenta SerracinoInglott f'diversi kitbiet minn tiegħu. Barra minn hekk, l-għarfien tiegħi tal-Għarbi huwa bażiku u għaldaqstant għamilt użu tal-iktar testi aċċessibbli b'lingwi li jiena aktar familjari magħhom. Diffikultà oħra hija l-ħin. Minkejja li bdejt naħdem fuq it-teżi xhur ilu, xorta waħda sibtni magħfusa bil-ħin għaliex jidħlu impenji universitarji oħra li huma wkoll ikun jeħtiġilhom ixxogħol. Diffikultà oħra marbuta maż-żmien kienet dwar dak li għandu jidħol fit-teżi. Fil-bidu konna qed naħsbuha nittrattawx ukoll in-nomi kwadrilitteri. Ċerta li kienet tkun biċċa xogħol interessanti għaliex diġà kont ġbart in-nomi kwadrilitteri minn Vassalli u Aquilina. Madanakollu, il-verbi kien fihom ħafna xogħol li kellu jsir sew u għalhekk aħjar ftit inqas u tajjeb milli ħafna u ħażin. Sfida oħra kienet marbuta mal-ġabra tal-kwadrilitteri u l-mod kif għandhom jiġu ppreżentati f'tabella waħda li tiġborhom ilkoll flimkien kif jidher fit-tielet kapitlu. Il-Fasla tal-Kapitli L-ewwel kapitlu hu maħsub biex jagħti ħarsa ħafifa u ġenerali lejn it-tematika li se tkun diskussa. Kapitli tnejn sa erbgħa huma marbutin flimkien għax isegwu loġikament wieħed mill-ieħor. It-tieni kapitlu jagħti ħarsa lejn il-kwadrilitteri fl-Għarbi u l-mod li bih diversi studjużi ħarsu lejn il-kwadrilitteri. It-tielet kapitlu jippreżenta ġabra ta' verbi kwadrilitteri minn għadd ta' xogħlijiet. Hekk, wara li jkun ra xi ntqal dwarhom, wieħed ikun jista' jħares lejn il-kwadrilitteri nfushom. Fir-raba' kapitlu mbagħad nanalizza l-kwadrilitteri f'dawl sinkroniku. Il-ħames kapitlu jagħlaq dan ix-xogħol b'xi konklużjonijiet u suġġerimenti li jiftħu t-triq għal studji oħra. Xi Punti Ġenerali Il-verbi huma parti tad-diskors li tiġi mħaddma qatigħ. Fi lsienna l-verbi jistgħu jkunu trilitteri jew kwadrilitteri. Aquilina jgħid li "bħall-Għarbi, l-akbar numru ta' verbi Maltin huma trilitteri, numru iżgħar [ta' verbi] huma kwadrilitteri u numru konsiderevoli biss huwa apparentement biradikali…" (Aquilina, Maltese 70). Barra minn hekk fid-dizzjunarju tiegħu jdaħħal xi żewġ kelmiet li jorbot magħhom għerq b'ħames radikali. Il-verbi kwadrilitteri għadhom jiġu inklużi f'kull analiżi verbali għaliex b'hekk biss tkun qed tingħata stampa ċara u sħiħa tal-verbi Maltin. Min-naħa l-oħra, studjuż bħal Serracino-Inglott mhux talli ma tahomx il-ġenb, talli rabathom direttament u kważi kważi esklużivament mattrilitteri. Din l-importanza li tingħata lill-verbi trilitteri għandha mnejn tiġi mill-fatt li huma aktar numerużi. Iżda hemm differenza bejn kwantità u frekwenza. Fuq tal-aħħar ma nistgħux nikkummentaw għaliex m'għandniex provi mir-riċerka, iżda nissuspetta li l-verbi trilitteri huma aktar frekwenti minn dawk kwadrilitteri minħabba li huma aktar bażiċi. Permezz ta' din it-teżi ser jinqeda l-bżonn li kien hemm li l-verbi kwadrilitteri jiġu ttrattati għalihom infushom u mhux, bħas-soltu, bħala klassi marġinali mdendla ma' djul it-trilitteri. Għalhekk ser ninżel fil-fond kemm nista' sabiex nagħraf aħjar x'joffru dawn il-verbi. Nistqarr li żewġ aspetti tal-verbi kwadrilitteri li jinteressawni ħafna huma l-ewwel il-verbi kwadrilitteri mhux-Semitiċi u l-mod kif integraw ruħhom ma' dawk Semitiċi u t-tieni l-verbi kwadrilitteri onomatopejċi. Dan għaliex nemmen li permezz ta' dawn iż-żewġ aspetti l-Malti jispikka bħala lsien awtonomu li m'għandu bżonn ebda lsien ieħor biex jagħmlu sħiħ.